አለ በጅምላ አምስት ተጨማሪ የሽያጭ መደብሮችን በሚቀጥለው ወር ሊከፍት ነው
አለ በጅምላ የሸቀጣ ሸቀጥ አካፋፋይ ድርጅት አምስት የሽያጭ መደብሮችን በሚቀጥለው ወር እንደሚከፍት አስታወቀ።የድርጅቱ ዋና ሥራ አስኪያጅ አቶ ኑረዲን መሐመድ ዛሬ ለዋልታ እንደገለጹት መደብሮቹ የሚከፈቱት በደሴ ፣ በሻሻመኔ ፣ በሀዋሳ ፣ በባህር ዳርና ጂማ ከተሞች ውስጥ ነው።በመጪው ነሐሴ ወር ደግሞ ሶስት ተጨማሪ መደብሮችን በመቀሌ ፣ አዳማና ድሬዳዋ ከተሞች ውስጥ እንደሚከፈቱ ተናግረዋል።እንደ አቶ ኑረዲን ገለጻ ከላይ የተጠቀሱት መደብሮች ወደ ሥራ ሲገቡ በአዲስ አበባ የተከፈቱትን ሦስት የሽያጭን መድብሮች ጨምሮ የድርጅቱን የሽያጭ መደብሮች ቁጥር 11 ያደርሰዋል።በተያያዘ ዜና ድርጅቱ በዘንድሮው በጀት ዓመት የመጀመሪያ ሰባት ወራት አዲስ አበባ ውስጥ በሚገኙ ሶስት መደብሮቹ 92 ሚሊዮን ብር የሚያወጡ የምግብና ምግብ ነክ ሸቀጣ ሸቀጦችን ለቸርቻሪዎች ማቅረቡን ሥራ አስኪያጁ አስታውቀዋል።በሰባት ወራቱ ውስጥ 118 ሚሊዮን ብር የሚያወጡ ሸቀጦችን ለማቅረብ የታቀደ ቢሆንም 92 ሚሊዮን ብር የሚያወጡ የምግብና ምግብ ነክ ሸቀጦችን ማቅረብ ተችሏል ብለዋል።አለ በጅምላ ከአገር ውስጥና የውጭ አምራቾች በቀጥታ የገዛቸውን የተለያዩ ሸቀጣ ሸቀጦች በተመጣጣኝ ዋጋ ለቸርቻሪዎች እያቀረበ ይገኛል ያሉት አቶ ኑረዲን የሚያቀርባቸው ሸቀጦችም በተገቢው ዋጋ መሸጣቸውን ክትትል እንደሚያደርግ ገልጸዋል።ድርጅቱ ባለፉት ሰባት ወራት 2ሺ ደንበኞችን ለመመዝገብ አቅዶ ከ3ሺ115 በላይ ደንበኞችን መመዘገቡንም አቶ ኑረዲን አስረድተዋል። ከደንበኞቹ ውስጥ ሆቴሎች፣ ሬስቱራንቶች፣ ሱፐር ማረኬቶች፣ የሸማቾች ማህበራት እንደሚገኙበት ሥራ አስኪያጁ ተናግረዋል።አለ በጅምላ በአንድ ቢሊዮን ብር በጀትና በ250 ሚሊዮን ብር የተከፈለ ካፒታል በግንቦት 18/ 2006 ዓም ሥራ መጀመሩ ይታወሳል።